Diari Oficial de la Generalitat Valenciana


Sumari del DOGV 7882, del 27-09-2016 (2016/7419)

RESOLUCIÓ de 23 de setembre de 2016, del director general de Relacions amb les Corts, per la qual es corregeix la publicació del conveni entre el Ministeri d'Indústria, Energia i Turisme i la Generalitat en matèria de qualitat turística.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7882

Data del DOGV
:   27-09-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/7419


Data del document
:   23-09-2016

Organisme emissor
:   Presidència de la Generalitat

Tipus de document
:   Resolució

Correcció d'errades

RESOLUCIÓ de 23 de setembre de 2016, del director general de Relacions amb les Corts, per la qual es corregeix la publicació del conveni entre el Ministeri d'Indústria, Energia i Turisme i la Generalitat en matèria de qualitat turística. [2016/7419]  
Advertit error material en la publicació en el Diari Oficial de la Comunitat Valenciana de data 3 d'agost de 2016, número 7843, del conveni subscrit entre el Ministeri d'Indústria, Energia i Turisme, a través de la Secretaria d'Estat de Turisme, i la Generalitat, a través de l'Agència Valenciana del Turisme, en matèria de qualitat turística, es procedeix a realitzar la corresponent correcció per mitjà de la inserció del text íntegre del conveni que figura com a annex d'aquesta resolució.  
  
València, 23 de setembre de 2016.- El director general de Relacions amb les Corts: Antonio Torres Salvador.  
  
  
Conveni de col·laboració entre el Ministeri d'Indústria, Energia i Turisme (Secretaria d'Estat de Turisme) i la Generalitat de la Comunitat Valenciana, a través de l'Agència Valenciana del Turisme, en matèria de qualitat turística  
  
Madrid, 20 de juliol de 2016  
  
Reunits  
D'una part:  
El ministre d'Indústria, Energia i Turisme, per suplència (Reial Decret 160/2016, de 15 d'abril), el ministre d'Economia i Competitivitat i, en nom seu, Isabel María Borrego Cortés, secretària d'Estat de Turisme i presidenta de l'Institut de Turisme d'Espanya (TURESPAÑA), nomenada per Reial Decret 2008/2011, de 30 de desembre (BOE 31.12.2011), que actua en virtut de l'Ordre IET/556/2012, de 15 de març, per la qual es delega la competència que per a subscripció de convenis correspon al titular del departament, i de conformitat amb el Reial Decret 425/2013, de 14 de juny, pel qual s'aprova l'Estatut de l'Institut de Turisme d'Espanya i es modifica parcialment el Reial Decret 344/2012, de 10 de febrer, pel qual es desplega l'estructura orgànica bàsica del Ministeri d'Indústria, Energia i Turisme.  
  
I d'una altra, Francesc Colomer Sánchez, secretari autonòmic i president de l'Agència Valenciana del Turisme, en virtut del que disposa l'article 3 del Decret 102/2015, d'1 de juliol, del Consell, pel qual cessen i nomena les persones titulars de secretaries autonòmiques de la Generalitat (DOCV 06.07.2015), i l'article 5 del Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (DOCV 08.07.2015), que intervé en aquest acte en nom i representació de l'esmentada entitat de dret públic, entitat adscrita a la Presidència de la Generalitat, amb personalitat jurídica pròpia, que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme. El domicili de la referida entitat de dret públic, als efectes del present document, és el siti a València, carrer de Castán Tobeñas, 77, ciutat administrativa 9 d'Octubre, torre II, planta tercera.  
La seua legitimació i representació per a aquest acte es deriva del que estableix l'apartat dos e de l'article 5 del referit Decret 209/2004, de 8 d'octubre, en virtut del qual el president de l'Agència Valenciana del Turisme exercirà la representació permanent de l'Agència en la firma de convenis, i es troba autoritzada la firma del present conveni per acord del Consell de data 3 de juny de 2016.  
Ambdós parts compareixen i es reconeixen recíprocament competència i capacitat per a la realització d'aquest acte i, a aquest efecte,  
  
  
  
  
EXPOSEN  
  
Primer. Que d'acord amb el que preveu l'article 149.1.13a de la Constitució de 1978 (bases i la coordinació de la planificació general de l'activitat econòmica), és competència de la Secretaria d'Estat de Turisme, de conformitat amb el Reial Decret 425/2013, de 14 de juny, que modifica parcialment el Reial Decret 344/2012, de 10 de febrer, pel qual es desplega l'estructura orgànica bàsica del Ministeri d'Indústria, Energia i Turisme, el desenvolupament dels plans i programes que promoguen la innovació, la qualitat, la sostenibilitat i la competitivitat de productes turístics d'alt valor afegit per al client; així com el foment de noves categories de producte que contribuïsquen a la desestacionalització de l'oferta.  
La política de qualitat turística s'ha convertit en un factor fonamental de diferenciació i de competitivitat de les nostres empreses i del conjunt del nostre sector turístic, que opera sempre sobre la base del consens i l'autoregulació d'un sistema que persegueix consolidar el lideratge de la nostra indústria turística.  
Des de l'any 2000, l'estratègia duta a terme per l'Administració turística de l'Estat s'ha traduït en el disseny de diversos subsistemes, tots els quals constitueixen el Sistema de Qualitat Turística Espanyol (SCTE):  
- SCTE: Sectors, dirigit a l'elaboració i implantació de normes de qualitat en empreses turístiques que permeten l'obtenció del certificat de qualitat turística («Q» de Qualitat Turística).  
- SCTE: Destinacions, l'objectiu del qual és la implantació d'un model de gestió integral de la qualitat en destinacions turístiques.  
- SCTE: Producte, orientat a la implantació de normes i manuals de bones pràctiques en espais geogràfics que constitueixen un producte turístic.  
- SCTE: Capital Humà, dirigit a incentivar la millora de la cultura del detall, l'hospitalitat i el tracte als clients per part dels prestadors dels serveis turístics.  
- SCTE: Embelliment Urbà, que busca la difusió i aplicació de les millors pràctiques en la matèria en les destinacions turístiques.  
Segon. Que l'article 49.1.12a de l'Estatut d'Autonomia de la Comunitat Valenciana, atribueix a la Comunitat Valenciana la competència exclusiva en matèria de turisme.  
D'acord amb això, el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme, estableix en l'article 2 que l'Agència Valenciana del Turisme té a càrrec seu l'impuls i execució de la política turística de la Generalitat en relació amb la promoció de la qualitat i innovació, el desenvolupament, la millora, informació i difusió del sector turístic valencià, potenciant aquesta oferta per mitjà del suport a la comercialització, informació i difusió del producte turístic de la Comunitat Valenciana i, en general, exercint qualsevol actuació que servisca per al desenvolupament, la millora i promoció de l'oferta turística valenciana.  
  
Segons s'estableix en l'article 3.2 del mencionat Reglament de l'Agència Valenciana del Turisme, aquesta podrà, quant a les funcions a realitzar per a la consecució dels seus objectius, «?comptar, especialment i entre altres, amb la col·laboració de les universitats, cambres oficials de comerç, indústria, serveis i navegació, col·legis professionals, organitzacions empresarials, sindicats, fundacions, associacions, entitats locals i altres administracions públiques, i subscriure a aquest efecte el conveni oportú».  
Tercer. Que, d'acord amb allò que s'ha exposat, les dos entitats firmants estan interessades a cooperar, per mitjà del present conveni de col·laboració, per a complementar les seues actuacions dirigides a la promoció, difusió i suport a la implantació de sistemes de qualitat turística, per a contribuir amb això a la millora de l'oferta turística de la Comunitat Valenciana, la qual cosa porten a efecte d'acord amb les següents  
  
CLÀUSULES  
  
Primera. Objectius  
La Secretaria d'Estat de Turisme (SET) i l'Agència Valenciana del Turisme, resolen col·laborar activament en la promoció, difusió i suport a la implantació de sistemes de qualitat turística a la Comunitat Valenciana per a la consecució dels següents objectius bàsics:  
a) Facilitar la transferència recíproca de metodologies de qualitat turística desenvolupades per la SET i l'Agència Valenciana del Turisme, a fi d'aconseguir l'excel·lència en la configuració dels sistemes esmentats i generar economies d'escala en la seua aplicació.  
b) Incentivar amb els mitjans al seu abast l'adhesió voluntària de les empreses prestadores de serveis i destinacions turístiques als sistemes de qualitat turística.  
c) Promoure la notorietat dels sistemes de qualitat turística per a orientar les decisions dels consumidors i l'extensió dels sistemes entre destinacions i empreses i serveis turístics vinculats directament o indirectament a l'activitat turística.  
d) Coordinar la preservació del patrimoni metodològic comú i els seus desenvolupaments que contribuïsquen a la seua extensió i consolidació.  
  
Segona. Compromisos  
Per a la correcta consecució d'aquests objectius i en l'exercici de les seues competències respectives, les parts firmants es comprometen de la manera següent:  
1. La Secretaria d'Estat de Turisme es compromet a:  
A) Compartir amb l'Agència Valenciana del Turisme (AVT) la metodologia i manuals de bones pràctiques del SCTE dels quals és titular (SCTE: Sectors; SCTE: Destinacions; SCTE: Producte; SCTE: Capital Humà; i SCTE: Embelliment Urbà). L'AVT podrà reproduir i distribuir aquests instruments per a facilitar la seua implantació i difusió.  
  
B) Col·laborar amb l'AVT en aquelles actuacions que s'escometen de comú acord en matèria de formació i assessorament en la implantació d'aquestes metodologies, els destinataris de les quals siguen agents públics o privats encarregats del desenvolupament dels projectes en les destinacions.  
C) Recolzar l'AVT en la implantació voluntària de la metodologia i manuals de bones pràctiques del SCTE entre empreses que presten serveis relacionats amb la seua oferta turística a la Comunitat Valenciana.  
2. Per la seua banda, l'Agència Valenciana del Turisme es compromet a:  
A) Impulsar l'aplicació del SCTE a la Comunitat Valenciana com a mètode de difusió de la qualitat turística en aquells sectors i destinacions que participen en qualsevol de les modalitats del SCTE.  
B) Recolzar la implantació voluntària de la metodologia i manuals de bones pràctiques del SCTE entre empreses que presten serveis relacionats amb la seua oferta turística, així com entre les destinacions turístiques de la Comunitat Valenciana.  
C) Compartir amb la SET informació rellevant sobre el grau d'implantació del SCTE a la Comunitat Valenciana que permeta comptar amb informació agregada del conjunt del país.  
D) Consensuar amb la SET els desenvolupaments del patrimoni metodològic, per a garantir l'homogeneïtat del SCTE a escala nacional.  
  
Tercera. Comissió de seguiment i control  
L'execució i el desenvolupament d'aquest conveni de col·laboració estaran presidits pels principis de bona fe i confiança recíproca.  
Per a concretar l'abast i el seguiment dels compromisos adquirits en el present conveni es constituirà una comissió, formada per una representació paritària de les parts firmants.  
La comissió de seguiment estarà formada per:  
- La secretària d'Estat de Turisme o funcionari del seu centre directiu que ella designe, i un representant de la Delegació del Govern a la Comunitat Valenciana designat pel delegat de Govern en aquesta comunitat autònoma, per part de l'Administració General de l'Estat.  
  
- La directora de l'Agència Valenciana del Turisme o empleat públic del seu centre directiu que ella designe, i un representant de l'àrea de l'Agència competent en matèria de qualitat turística, per part de la Comunitat Valenciana.  
La comissió de seguiment es reunirà almenys una vegada a l'any i sempre que ho sol·licite qualsevol de les parts, i aquesta podrà invitar a assistir a les seues reunions els experts que considere necessari quant als assumptes a tractar.  
Les parts firmants acordaran, en la primera reunió que aquesta realitze, les activitats concretes que, per a aconseguir l'eficiència de l'ús dels recursos propis a emprar per a la consecució dels objectius del conveni, seran desenvolupades directament per l'Agència Valenciana del Turisme.  
Les còpies de les actes, acords o informes que, si és el cas, emeta la comissió de seguiment en el desplegament i execució de les funcions que tinga assignades, es remetran als òrgans directius de les parts firmants del conveni. (en el cas de l'Agència Valenciana del Turisme, a la directora general de Turisme).  
El seu funcionament i l'adopció d'acords es regularan pel que preveuen els articles 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
A la comissió de seguiment li correspondrà la solució en primera instància de les controvèrsies d'interpretació i compliment que puguen plantejar-se respecte d'aquest conveni.  
  
Quarta. Seguiment del projecte  
A proposta de la Comunitat Valenciana, la comissió de seguiment aprovarà un projecte de millora dels serveis turístics a què s'aplicaran les metodologies objecte del present conveni (clàusula segona.1.a) la posada en pràctica del qual (selecció de beneficiaris, etc.) seguirà les especificitats de cada una de les metodologies del Sistema de Qualitat Turística Espanyol (SCTE).  
  
Cinquena. Vigència i finançament  
El present conveni tindrà una vigència de quatre anys des de l'endemà de la firma i podrà prorrogar-se per dos anys mitjançant un acord entre les parts. No obstant això, podrà produir-se la seua resolució abans de complit el termini, per acord de les parts, incompliment o denúncia d'alguna d'elles (en aquest últim cas, la part que l'inste haurà de comunicar-ho a l'altra, almenys amb dos mesos d'antelació a la data en què desitge deixar-lo sense efecte). Quan concórrega alguna causa de resolució, les actuacions en curs d'execució acabaran en la forma que determine la comissió de seguiment.  
Aquest conveni no implica transferència de fons entre les parts firmants.  
L'aplicació i execució d'aquest conveni, incloent-hi a aquest efecte tots els actes jurídics que puguen dictar-se en la seua execució i desplegament, no podrà suposar obligacions econòmiques per a la Generalitat ni per a l'Administració de l'Estat i, en tot cas, haurà de ser atés amb els seus mitjans personals i materials.  
  
Sisena. Règim aplicable i jurisdicció  
El present Conveni es regeix pel que disposen els articles 6 i concordants de la Llei 30/1992, de Règim Jurídic de les Administracions Públiques i del Procediment Administratiu Comú, i queda exclòs de l'àmbit de la legislació de contractes de les administracions públiques, de conformitat amb el que disposa l'article 4.1.c del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, sense perjudici de l'aplicació dels seus principis per a resoldre els dubtes i les llacunes que puguen presentar-se.  
Les qüestions litigioses que se susciten entre les parts sobre l'execució i compliment del Conveni es resoldran pels òrgans de la jurisdicció contenciosa administrativa competents per raó de la matèria, de conformitat amb la seua llei reguladora.  
  
I en prova de conformitat les parts el firmen per duplicat i a un sol efecte, en la data i lloc assenyalats a l'inici.  
  
El ministre d'Indústria, Energia i Turisme, p. s. (RD 160/2016, de 15 d'abril), el ministre d'Economia i Competitivitat, p. d. (O IET/556/2012, de 15 de març), la secretària d'Estat de Turisme: Isabel Maria Borrego Cortés.  
El president de l'Agència Valenciana del Turisme: Francesc Colomer Sánchez.